Komisijos reglamentas (EB) Nr. 2205/2001
2001 m. lapkričio 14 d.
iš dalies keičiantis Tarybos direktyvos 70/524/EEB dėl pašarų priedų nuostatas dėl leidimo naudoti tam tikrus priedus panaikinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Europos Parlamento ir Tarybos direktyva 2001/46/EB [2], ypač į jos 9g straipsnio 4 dalį,
kadangi:
(1) Kaip numatyta Direktyvos 70/524/EEB 9g straipsnio 1 dalyje, antibiotikai ir kokcidiostatai, į tos direktyvos I priedą įrašyti iki 1988 m. sausio 1 d., buvo laikinai leisti nuo 1998 m. balandžio 1 d. ir perkelti į B priedo I skyrių, kad juos pakartotinai kaip pašarų priedus įvertintų asmuo, atsakingas už jų išleidimą į apyvartą.
(2) Leidimams naudoti minėtus pašarų priedus reikėjo paduoti naujus prašymus. Be to, pagal Direktyvos 70/524/EEB 9g straipsnio 4 dalį pakartotiniam įvertinimui iki 2000 m. rugsėjo 30 d. reikėjo pateikti tų prašymų bylas, nurodytas tos direktyvos 4 straipsnyje.
(3) Iki 2000 m. spalio 1 d. buvo pateiktos kokcidiostatų metiklorpindolio, metichlorpindol/metilbenzokvato, amproliumo, amprolium/etopabato, dimetridazolio ir nikarbazino bei antibiotiko flavofosfolipolio bylos.
(4) Vadovaudamosi Direktyvos 70/524/EEB 4 straipsnio 4 dalimi, valstybės narės per 60 dienų nuo bylų išsiuntimo joms dienos patikrino, ar bylose laikomasi 1987 m. vasario 16 d. Tarybos direktyvos 87/153/EEB, nustatančios gyvūnų mitybai naudojamų priedų vertinimo gaires [3], su paskutiniais pakeitimais, padarytais Direktyva 2001/79/EB [4].
(5) Pasikonsultavusi su Pašarų nuolatiniu komitetu ir laikydamasi Direktyvos 70/524/EEB 4 straipsnio 5 dalies, Komisija leidimo anksčiau nurodytiems kokcidiostatams prašytojams pranešė, kad nebuvo laikytasi bylų pateikimo administracinių taisyklių, nes trūko duomenų - pradedant medžiagų identifikavimu ir baigiant svarbia toksikologine informacija.
(6) Taip pat pasikonsultavusi su Pašarų nuolatiniu komitetu ir laikydamasi Direktyvos 70/524/EEB 4 straipsnio 5 dalies, Komisija prašytojui išduoti leidimą nurodytam antibiotikui pranešė, kad tam tikroms gyvūnų kategorijoms nebuvo laikytasi bylų pateikimo administracinių taisyklių, nes toms kategorijoms trūko duomenų apie veiksmingumą ir toleravimo bandymus.
(7) Siekiant užtikrinti, kad informacijos trūkumas nepriklausytų nuo nenumatytų aplinkybių, nurodytiems prašytojams buvo duotos trys papildomos savaitės trūkstamai informacijai pateikti.
(8) Apie kelias medžiagas buvo pateikta papildoma medžiaga, bet jos nepakako, kad būtų laikomasi Direktyvos 87/153/EEB, tuo tarpu apie kitas medžiagas Komisijai per papildomai skirtą laiką nebuvo atsiųsta papildomų duomenų.
(9) Nurodytų kokcidiostatų atžvilgiu Direktyvos 70/524/EEB reikalavimai nebuvo įvykdyti, leidimas šiems pašarų priedams turėtų būti panaikintas, o jų įrašai tos direktyvos B priedo I skyriuje išbraukti.
(10) Antibiotiko flavofosfolipolio atžvilgiu Direktyvos 70/524/EEB reikalavimai nebuvo įvykdyti tam tikroms gyvūnų kategorijoms, antibiotiko įrašas tos direktyvos B priedo I skyriuje turi būti išbrauktas.
(11) Tikslinga skirti tam tikrą ribotą laiką, per kurį galėtų būti naudojamos kokcidiostatų ir antibiotiko, kuriems taikomas šis reglamentas, esamos atsargos.
(12) Pašarų nuolatinis komitetas nepateikė nuomonės, todėl 2001 m. liepos 25 d. pagal Direktyvos 70/524/EEB 23 straipsnį Komisija pasiūlė šias priemones Tarybai, kuri turėjo nuspręsti per tris mėnesius.
(13) Taryba per nustatytą laiką nieko nenusprendė. Taryba per tą patį laiką paprasta dauguma balsų pasiūlytų priemonių neatmetė. Dabar šias priemones turėtų priimti Komisija,
PRIĖMĖ ŠĮ REGLAMENTĄ:
1 straipsnis
Direktyvos 70/524/EEB B priedo I skyrius pakeičiamas taip:
1. Išbraukiamos toliau nurodytos kokcidiostatų grupei priskiriamos medžiagos ir kitos vaistinės medžiagos:
- metichlorpindolis,
- metichlorpindol/metilbenzokvatas,
- amproliumas,
- amprolium/etopabatas,
- dimetridazolis,
- nikarbazinas.
2. Flavofosfolipolio įrašai keičiami taip:
a) gyvūnų kategorija "gyvūnai, auginami kailiui, išskyrus triušius" išbraukiama;
b) gyvūnų kategorija "kiti naminiai paukščiai, išskyrus antis, žąsis, balandžius" pakeičiama gyvūnų kategorija "mėsinių veislių viščiukai".
2 straipsnis
Šis reglamentas įsigalioja praėjus šešiems mėnesiams po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. lapkričio 14 d.